സ്വത്താണ് വലുത് മക്കള്ക്ക് ഒരോരുത്തര്ക്കും ഒരോ ഏക്കര് ഭൂമി വീതം ഒടുവില് മരണത്തിന് കീഴടങ്ങിയപ്പോള് പട്ടട ഒരുക്കാന് സമ്മതിക്കാതെ ചെറുമകന് പദ്മാക്ഷിയുടെ മൃതദേഹം സംസ്കരിച്ചത് ആര്.ഡി.ഒ.യുടെ സാന്നിധ്യത്തില് വിളപ്പില്ശാല: മുത്തശ്ശിയുടെ മൃതദേഹം അവരുടെ ഭൂമിയില് അടക്കുന്നതിനെതിരേ കുടുംബസ്വത്തില് തര്ക്കമുന്നയിച്ച് ആത്മഹത്യാഭീഷണിയുമായി ചെറുമകനെത്തി. ഇതോടെ ബന്ധുക്കള് ആര്.ഡി.ഒ.യുടെയും പോലീസിന്റെയും സഹായം തേടി. രണ്ടാം നാള് മൃതദേഹം ആര്.ഡി.ഒ.യുടെ സാന്നിധ്യത്തില് കുടുംബവസ്തുവില് അടക്കംചെയ്തു. മുളയറ ക്രൈസ്റ്റ്വില്ലയില് പദ്മാക്ഷി78യുടെ മൃതദേഹം അടക്കംചെയ്യുന്നതിനെ ചൊല്ലിയാണ് തര്ക്കമുണ്ടായത്. നാലു മക്കളുടെ അമ്മയായ പദ്മാക്ഷിയുടെ മൂന്ന് മക്കളും ഭര്ത്താവും നേരത്തെ മരിച്ചിരുന്നു.ഭര്ത്താവ് ബാലയ്യന് നാടാര് 21 വര്ഷം മുന്പാണ് മരിച്ചത്.പക്ഷാഘാതം ബാധിച്ചു പത്തു വര്ഷമായി ചികിത്സയിലായിരുന്ന പദ്മാക്ഷി മകളോടൊപ്പം വലിയവിളയിലായിരുന്നു താമസിച്ചിരുന്നത്. ഇവരുടെ പേരിലുള്ള ഒന്പതു സെന്റും വീടുമാണ് മുളയറയിലുള്ളത്. മക്കള്ക്ക് ഒരോരുത്തര്ക്കും ഒരോ ഏക്കര് വീതം ഭൂമി നല്കിയിട്ടുണ്ട്. മുളയറ നെടുങ്കുഴിയിലെ കുടുംബവീട്ടില് ഇളയമകന് സുരേഷ്കുമാറിന്റെ മകന് അലക്സ് ജി.സുരേഷാണ് താമസിക്കുന്നത്. ഞായറാഴ്ച ഉച്ചയ്ക്ക് മൂന്നു മണിയോടെയാണ് പദ്മാക്ഷി മരിച്ചത്. തുടര്ന്ന് മൃതദേഹം മുളയറയിലെ ഭര്ത്താവിന്റെ കല്ലറയ്ക്കു സമീപം അടക്കണമെന്ന പദ്മാക്ഷിയുടെ ആഗ്രഹപ്രകാരം മകള് അജിതകുമാരിയും ഭര്ത്താവും മൃതദേഹം മുളയറയിലെത്തിച്ചു. മൃതദേഹം അവിടെ അടക്കിയാല് താന് പെട്രോളൊഴിച്ചു തീകൊളുത്തി മരിക്കുമെന്നു പറഞ്ഞ് അലക്സ് രംഗത്തെത്തിയതോടെയാണ് ശവസംസ്കാരം മാറ്റിവയ്ക്കേണ്ടിവന്നത്. മൃതദേഹം സ്വകാര്യ ആശുപത്രി മോര്ച്ചറിയിലേക്കു മാറ്റി. മകള് ജില്ലാ കളക്ടര്ക്കു പരാതി നല്കി. തിങ്കളാഴ്ച നെടുമങ്ങാട് ആര്.ഡി.ഒ. അഹമ്മദ്കബീറിന്റെ സാന്നിധ്യത്തില് അലക്സിനെ വിളപ്പില്ശാല എസ്.എച്ച്.ഒ. അനില്കരീം അനുരഞ്ജനത്തിനായി വിളപ്പില് പഞ്ചായത്തോഫീസിലെത്തിച്ചു. ആര്.ഡി.ഒ.യ്ക്കു പുറമേ ജില്ലാപ്പഞ്ചായത്ത് ക്ഷേമകാര്യ സമിതി അധ്യക്ഷന് വിളപ്പില് രാധാകൃഷ്ണന്, പഞ്ചായത്ത് പ്രസിഡന്റ് ലില്ലി മോഹന്, വൈസ് പ്രസിഡന്റ് ഡി.ഷാജി, തഹസീല്ദാര് സജി എസ്.കുമാര് എന്നിവര് അലക്സുമായി സമവായചര്ച്ച നടത്തി. രണ്ടു മണിക്കൂര് നീണ്ട ചര്ച്ചയ്ക്കൊടുവില് അലക്സ് വഴങ്ങി. രാത്രി എട്ടുമണിയോടെ പദ്മാക്ഷിയുടെ മൃതദേഹം ആചാരപ്രകാരം സംസ്കരിച്ചു. പദ്മാക്ഷിയുടെ പേരിലുള്ള വസ്തു തന്റെ പേരില് എഴുതിനല്കാന് മറ്റു ബന്ധുക്കള് തയ്യാറാകണമെന്നതായിരുന്നു അലക്സിന്റെ ആവശ്യം. ഇതു പിന്നീട് പരിഹരിക്കാമെന്ന ആര്.ഡി.ഒ.യുടെ ഉറപ്പിലാണ് പ്രശ്നം തീര്പ്പായത്.